El Reglament (CE) 1069/2009, del Parlament Europeu i del Consell, de 21 d'octubre, pel qual s'estableixen les normes sanitàries aplicables als subproductes animals i productes derivats no destinats al consum humà i pel qual es deroga el Reglament (CE) 1774/2002, de 3 d'octubre, estableix que l'òrgan competent pot autoritzar l'alimentació dels animals salvatges amb subproductes animals no destinats a consum humà de categoria 2 i 3.
Així mateix, aquest Reglament estableix que l'òrgan competent pot autoritzar l'ús de determinats materials de categoria 1, en concret els cossos sencers o parts d'animals morts que continguin material especificat de risc, per tal d'alimentar espècies en perill o protegides d'ocells necròfags i altres espècies que viuen en el seu hàbitat natural, amb l'objecte de fomentar la biodiversitat.
Amb posterioritat a l'adopció del Reglament (UE) 142/2011, de 25 de febrer, pel qual s'estableixen les disposicions d'aplicació del Reglament (CE) 1069/2009, i en el marc del règim intern establert pel Reial decret 1632/2011, de 14 de novembre, pel qual es regula l'alimentació de determinades espècies de fauna silvestre amb subproductes animals no destinats a consum humà, esdevé necessari establir el règim aplicable per permetre la realització d'aquestes activitats a Catalunya.
A aquests efectes, cal que es delimitin les zones de protecció per a l'alimentació d'espècies d'ocells necròfags d'interès comunitari, els requisits i les obligacions que han de complir les explotacions ramaderes ubicades en aquestes zones per alimentar ocells necròfags mitjançant la no-retirada dels animals morts de l'explotació, així com la creació de canyets o punts d'alimentació suplementària per a l'alimentació d'aquestes espècies d'ocells i el règim d'autorització corresponent.
Per tot això, a proposta de les direccions generals d'Agricultura i Ramaderia i de Medi Natural i Biodiversitat, d'acord amb el Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural, i en ús de les atribucions que m'han estat conferides,
La present Ordre té per objecte establir el règim d'autorització aplicable a:
a) Les explotacions ramaderes d'animals domèstics de les espècies bovina, ovina, caprina i equina que no siguin objecte d'aprofitament intensiu ubicades en zones de protecció per a l'alimentació d'espècies d'ocells necròfags d'interès comunitari, amb la finalitat d'efectuar l'alimentació d'aquestes espècies mitjançant la no-recollida dels animals morts de les explotacions.
b) La creació de canyets o punts d'alimentació suplementària per a l'alimentació d'espècies d'ocells necròfags d'interès comunitari, en els quals s'hi podran dipositar materials de categoria 2 i 3 com també materials de categoria 1 d'animals domèstics de les espècies ovina, caprina i equina.
Delimitació de les zones de protecció per a l'alimentació d'espècies d'ocells necròfags d'interès comunitari
2.1 Les zones on es pot efectuar l'alimentació d'espècies d'ocells necròfags d'interès comunitari mitjançant cossos sencers o part d'animals morts domèstics de les espècies bovina, ovina, caprina i equina d'explotacions ramaderes són delimitades mitjançant resolució de la persona titular de la direcció general competent en matèria de medi natural, previ informe del Conselh Generau d'Aran quan s'incloguin zones ubicades al territori de la Vall d'Aran, la qual s'ha de publicar al Diari Oficial de la Generalitat de Catalunya.
Aquestes zones estan situades en forests públiques, comunals o no, o en altres terrenys d'altitud superior a 1.400 metres, en els municipis relacionats a l'annex d'aquesta Ordre.
2.2 La delimitació de les zones de protecció per a l'alimentació d'espècies d'ocells necròfags d'interès comunitari es pot consultar al web de la Generalitat de Catalunya.
Requisits per a l'autorització de les explotacions ramaderes
Les explotacions ramaderes ubicades en zones de protecció poden ser autoritzades per tal de no recollir els animals morts de les espècies referides a la lletra a) de l'article anterior, quan compleixin els requisits següents:
b) Estar qualificades sanitàriament de les malalties amb programes de lluita i eradicació vigents, si bé l'òrgan competent per concedir l'autorització pot exceptuar el compliment d'aquest requisit en funció de la valoració de la corresponent anàlisi de risc, i no haver estat objecte de confirmació de la presència real o sospitada d'una malaltia transmissible als éssers humans o als animals.
c) Complir el programa de vigilància de les encefalopaties espongiformes transmissibles aplicable d'acord amb el Reglament (CE) 999/2001, de 22 de maig, pel qual s'estableixen disposicions per a la prevenció, el control i l'eradicació de determinades encefalopaties espongiformes transmissibles.
Obligacions dels titulars d'explotacions autoritzades referides al trasllat i a la traçabilitat de les baixes
Les persones titulars de les explotacions ramaderes autoritzades han de realitzar les actuacions següents:
a) Traslladar les baixes que es puguin produir dins o a prop dels cursos d'aigua, llacs, basses o estanys, a una distància superior a 100 m, a l'efecte d'evitar la contaminació d'aigües superficials, tan bon punt en tinguin coneixement i les condicions d'accés ho permetin.
b) Traslladar les baixes que es puguin produir a menys de 100 m de carreteres asfaltades, camins principals o nuclis habitats, sempre que es garanteixi la minimització dels perills i les molèsties a les persones, tant bon punt en tinguin coneixement i les condicions d'accés ho permetin.
c) Garantir la traçabilitat de les baixes no recollides mitjançant l'anotació corresponent als registres de l'explotació i la seva comunicació a l'òrgan competent en matèria de ramaderia de l'oficina comarcal del departament competent en matèria de ramaderia on s'ubiqui l'explotació, d'acord amb el que estableix la normativa específica aplicable.
Procediment d'autorització de les explotacions ramaderes
5.1 Les persones titulars de les explotacions ramaderes han d'adreçar les sol·licituds d'autorització a la direcció dels serveis territorials del departament competent en matèria de ramaderia, les quals es presentaran preferentment davant les oficines comarcals del mateix departament, sense perjudici de fer ús de la resta de mitjans permesos per la legislació vigent en matèria de procediment administratiu.
5.2 Amb la sol·licitud d'autorització s'ha d'aportar la documentació que acrediti que la persona titular de l'explotació és alhora titular del dret d'aprofitament de les pastures ubicades en les zones de protecció per a l'alimentació d'ocells necròfags, la durada de l'aprofitament i el nombre d'animals que aprofitaran les pastures esmentades.
A la sol·licitud s'ha d'incloure una declaració responsable conforme es compleixen els requisits establerts a les lletres b) i c) de l'article 3.
5.3 L'òrgan competent per resoldre la sol·licitud és la persona titular de la direcció dels serveis territorials del departament competent en matèria de ramaderia.
5.4 El termini màxim per emetre la resolució i notificar-la per escrit a la persona sol·licitant és de tres mesos a comptar de la presentació de la sol·licitud.
En cas de manca de resolució expressa en el termini establert la persona interessada pot entendre estimada la seva sol·licitud.
5.5 Contra la resolució esmentada es pot interposar recurs d'alçada davant la persona titular de la direcció general competent en matèria de ramaderia en el termini d'un mes a comptar de l'endemà de la recepció de la notificació de la resolució.
5.6 La resolució d'autorització ha d'especificar les condicions de l'excepcionalitat de la recollida dels animals morts, les pastures a les quals correspon i, si s'escau, l'època estacional i el nombre d'animals, els supòsits pels quals l'autorització pot quedar suspesa, així com les responsabilitats de les persones o entitats que dins de la zona de protecció col·laboren amb l'alimentació o són responsables dels animals de les explotacions en relació amb els requisits i les obligacions establertes en aquesta Ordre.
Requisits per a l'autorització dels canyets
Els canyets poden ser autoritzats per a l'alimentació d'espècies d'ocells necròfags sempre que es compleixin els requisits següents:
a) Estar ubicats a més de 500 m de nuclis de població estable i allunyats d'aeroports, línies elèctriques, parcs eòlics, cursos d'aigua superficial o aqüífers que puguin ser contaminats.
b) Disposar d'una superfície superior a les 0,5 ha amb poca o escassa vegetació arbòria i arbustiva, que permeti l'accés i la sortida de les espècies necròfagues.
Si fos necessari es faran servir mètodes de tancament que impedeixin el pas a altres espècies que puguin perjudicar als ocells necròfags per als quals es vol crear el canyet.
c) Disposar d'un únic accés per als vehicles de transport, que haurà d'estar tancat mitjançant tanca, cadenat o altres mètodes.
Obligacions de la persona gestora o responsable dels canyets
Les persones titulars de canyets autoritzats estan obligats a:
a) Disposar i mantenir un registre que garanteixi la traçabilitat del material aportat al canyet.
Els registres hauran de contenir com a mínim les dades relatives a les explotacions i/o els establiments d'origen del material, la identificació dels animals, nombre, espècies, pes estimat i la data en què s'efectua l'aportació.
Quan les autoritzacions incloguin subproductes de categoria 1 el registre haurà de permetre la traçabilitat individual dels animals aportats.
b) Garantir que durant tot el període autoritzat els materials de categoria 1 provindran d'explotacions qualificades sanitàriament de les malalties amb programes de lluita i eradicació vigents i no estar sotmeses a restriccions per qualsevol altra malaltia de declaració obligatòria.
c) Presentar anualment el registre davant la direcció general competent en matèria de medi natural, així com un informe amb la relació d'espècies d'ocells necròfags detectats en el canyet.
d) Quan l'autorització inclogui subproductes de la categoria 1 de les espècies ovina, caprina i bovina s'haurà de garantir que les explotacions d'origen dels subproductes compleixen amb del programa de seguiment de les encefalopaties espongiformes transmissibles (EET).
Procediment d'autorització dels canyets
8.1 Les persones titulars dels canyets han d'adreçar les sol·licituds d'autorització a la direcció dels serveis territorials del departament competent en matèria de medi natural, les quals es presentaran preferentment davant les oficines comarcals del mateix departament, sense perjudici de fer ús de la resta de mitjans permesos per la legislació vigent en matèria de procediment administratiu.
8.2 Les sol·licituds han de contenir les dades següents:
a) Nom, adreça i NIF de la persona responsable o gestora del canyet, amb indicació del títol jurídic habilitant.
b) Localització geogràfica del canyet amb indicació de les seves coordenades geogràfiques.
c) Espècies necròfagues d'interès comunitari per a les que es vol destinar el canyet.
d) Establiments i/o explotacions de procedència dels subproductes animals no destinats a consum humà que es volen aportar al canyet, indicant nom, adreça, NIF o CIF i registres que permetin la seva identificació i marca oficial.
e) Tipus de subproductes a aportar, especificant categoria, quantitat i periodicitat.
f) Recorregut previst dels materials des dels establiments fins al canyet.
g) Mètode de transport previst i recipients que s'utilitzaran per al transport.
h) Compromís del gestor o responsable de l'acceptació dels subproductes.
8.3 L'òrgan competent per resoldre la sol·licitud és la persona titular de la direcció dels serveis territorials del departament competent en matèria de medi natural, amb els informes favorables previs de la direcció general competent en matèria de ramaderia i de l'òrgan competent en matèria de biodiversitat de la direcció general competent en matèria de medi natural.
8.4 De forma excepcional i quan l'òrgan competent en matèria de medi natural determini la necessitat de més aportacions alimentàries al canyet es podran autoritzar aportacions de material de categoria 1 d'animals de l'espècie bovina amb la indicació dels requisits que, si s'escau, s'hauran de complir a més dels especificats a l'article 7.
8.5 El termini màxim per emetre la resolució i notificar-la per escrit a la persona sol·licitant és de tres mesos a comptar de la data de la presentació de la sol·licitud.
En cas de manca de resolució expressa en el termini establert, la persona interessada pot entendre estimada la seva sol·licitud.
8.6 La resolució d'autorització comportarà així mateix l'autorització per al transport dels subproductes des de l'establiment i/o explotació de procedència fins al canyet, d'acord amb la normativa vigent.
8.7 Contra la resolució de la persona titular de la direcció dels serveis territorials es pot interposar recurs d'alçada davant la persona titular de la direcció general competent en matèria de medi natural en el termini d'un mes a comptar de l'endemà de la recepció de la notificació de la resolució.
Renovació de l'autorització d'un canyet
9.1 L'autorització es concedeix per a un període màxim de tres anys, transcorreguts els quals cal sol·licitar la renovació de dita autorització.
9.2 Abans de la finalització de la vigència de l'autorització, en cas d'estar interessada en el manteniment del canyet com a punt d'alimentació, la persona gestora o responsable ha de presentar una sol·licitud de renovació.
Aquesta sol·licitud ha d'indicar les modificacions que s'escaiguin en relació amb les dades especificades a l'apartat 1 de l'article 8 i s'ha d'acompanyar d'un informe sobre el grau d'utilització del canyet per part de les espècies d'ocells necròfags, així com d'altres ocells que s'hagin detectat.
En aquest informe cal fer constar també qualsevol altra incidència que s'hagi pogut comprovar en relació amb un mal ús d'aquest, l'entrada d'espècies no desitjades, els riscos per a la conservació de les espècies, la sanitat animal o la salut pública.
El procediment aplicable a la renovació és el previst a l'article anterior per a les autoritzacions dels canyets.
Suspensió cautelar i revocació de les autoritzacions
10.1 D'acord amb les normes de procediment administratiu i amb l'audiència prèvia de la persona interessada, les autoritzacions previstes en aquesta Ordre poden ser suspeses cautelarment mitjançant resolució de l'òrgan competent per a la concessió de les autoritzacions, en cas de sospita o confirmació de la possibilitat de transmissió d'encefalopaties espongiformes transmissibles en les explotacions, els ramats o els espais afectats, o de malalties greus transmissibles a persones o animals, fins que pugui descartar-se el risc.
10.2 Així mateix, d'acord amb les normes de procediment administratiu i amb l'audiència prèvia de la persona interessada, l'òrgan competent pot revocar mitjançant resolució les autoritzacions atorgades en cas de comprovació de l'incompliment dels requisits exigits en aquesta Ordre o quan a criteri tècnic es consideri que les necessitats alimentàries de les espècies d'ocells necròfags d'interès comunitari estan cobertes o de què el seu estat de conservació no millora amb les mesures adoptades d'acord amb la present Ordre.
En el cas d'incompliments del que preveu aquesta Ordre és aplicable el règim d'infraccions i sancions establert a les lleis estatals 8/2003, de 24 d'abril, de sanitat animal, i 42/2007, de 13 de desembre, del patrimoni natural i de la biodiversitat, sens perjudici de les possibles responsabilitats derivades dels incompliments.
Les autoritzacions regulades en aquesta disposició s'atorguen amb la comprovació prèvia per part de l'òrgan competent en matèria de medi natural que les necessitats alimentàries de les espècies d'ocells necròfags d'interès comunitari no estan cobertes i que el seu estat de conservació millorarà amb les mesures adoptades en virtut de la present Ordre.
El departament competent en matèria de ramaderia i medi natural ha d'habilitar els mitjans necessaris per tal que els tràmits d'autorització previstos en aquesta Ordre es puguin efectuar progressivament per via electrònica.
Els canyets autoritzats a l'entrada en vigor d'aquesta Ordre disposen d'un any per a la seva adaptació als requisits que s'hi preveuen.